[image: ]              ACADEMIA DE ŞTIINŢE AGRICOLE ŞI SILVICE
„Gheorghe Ionescu – Şişeşti”

STAŢIUNEA DE CERCETARE – DEZVOLTARE PENTRU CARTOF
TÂRGU SECUIESC

C.I.F.: RO 14829298


Str. Orbán Balázs, nr. 15, Tg. Secuiesc, jud. Covasna 525400 Tel.: +40 267 363755 Fax: +40 267 361770 
E-mail: scdcts@gmail.com; web: www.scdctargusecuiesc.ro 

Nr. 1024/07.08.2026

ANUNȚ
privind organizarea concursului pentru ocuparea unui post vacant de asistent cercetare științifică (ACS), pe perioadă nedeterminată, din cadrul S.C.D.C. Târgu Secuiesc
Stațiunea de Cercetare-Dezvoltare pentru Cartof Târgu Secuiesc, cu sediul în municipiul Târgu Secuiesc, str. Orbán Balázs nr. 15, jud. Covasna, organizează concurs pentru ocuparea, pe perioadă nedeterminată, cu normă întreagă, a unui post de execuție vacant de cercetare-dezvoltare:
•	Un  post de asistent de cercetare științifică (biotehnologie), ACS — în cadrul Laboratorului cercetare - Biotehnologii; domeniul: biotehnologie vegetală; specialitatea: cultura cartofului. (cod COR – 213241)
Salariul de bază brut lunar de încadrare pentru postul scos la concurs este de 4543 lei, stabilit potrivit Legii-cadru nr. 153/2017 privind salarizarea personalului plătit din fonduri publice, cu modificările și completările ulterioare. 
Contractul individual de muncă se încheie pe perioadă nedeterminată, cu normă întreagă de 8 ore/zi și 40 de ore/săptămână. Locul de desfășurare a activității și al probelor de concurs: sediul S.C.D.C. Târgu Secuiesc, str. Orbán Balázs nr. 15, jud. Covasna.

i. Atribuțiile postului:
· Realizează individual și în colectiv teme de cercetare;
· Realizează proiecte de cercetare în parteneriat cu alte instituții științifice naționale sau internaționale;
· Diseminează rezultatele cercetărilor prin prezentări publice sau prin publicare în format tipărit sau digital;
· Realizează extensia rezultatelor cercetărilor către beneficiari, persoane fizice sau juridice;

ii. Temei legal
Concursul se organizează în temeiul Legii nr. 183/2024 privind statutul personalului de cercetare, dezvoltare și inovare, cu modificările și completările ulterioare, al Hotărârii Guvernului nr. 1.568/2024 pentru aprobarea Normelor metodologice privind organizarea concursurilor pentru ocuparea posturilor vacante ale personalului de cercetare, dezvoltare și inovare din organizațiile de cercetare, precum și al Regulamentului propriu de concurs al Stațiunii de Cercetare-Dezvoltare pentru Cartof Târgu Secuiesc.

iii. Condiții generale de participare
a) are cetățenia română sau cetățenia unui alt stat membru al Uniunii Europene, a unui stat parte la Acordul privind Spațiul Economic European (SEE) sau cetățenia Confederației Elvețiene;
b) cunoaște limba română, scris și vorbit;
c) are capacitate de muncă în conformitate cu prevederile Legii nr. 53/2003 — Codul muncii, republicată, cu modificările și completările ulterioare;
d) are o stare de sănătate corespunzătoare postului, atestată pe baza adeverinței medicale eliberate de medicul de familie sau de unitățile sanitare abilitate;
e) îndeplinește condițiile de studii și, după caz, alte condiții specifice potrivit cerințelor postului scos la concurs;
f) nu a fost condamnat definitiv pentru săvârșirea unei infracțiuni contra securității naționale, contra autorității, contra umanității, infracțiuni de corupție sau de serviciu, infracțiuni de fals ori contra înfăptuirii justiției, ori a unei infracțiuni săvârșite cu intenție care ar face persoana incompatibilă cu exercitarea funcției, cu excepția situației în care a intervenit reabilitarea;
g) nu execută o pedeapsă complementară prin care i-a fost interzisă exercitarea dreptului de a ocupa funcția, de a exercita profesia sau meseria ori de a desfășura activitatea de care s-a folosit pentru săvârșirea infracțiunii.

iv. Condiții specifice pentru postul de Asistent de cercetare științifică (ACS)
– studii universitare de licență absolvite cu diplomă de licență sau echivalentă, în unul dintre următoarele domenii: biologie, chimie ori inginerie agricolă, inclusiv agronomie sau ingineria resurselor vegetale și animale;
– vechime în specialitate: nu se solicită;
– cunoștințe în domeniul biotehnologiei vegetale și al culturii in vitro, conform tematicii și bibliografiei de concurs;

v. Probele de concurs
	Potrivit metodologiei de concurs avizate de Consiliul Științific al stațiunii, concursul constă în următoarele probe succesive:
1. selecția (verificarea) dosarelor de înscriere;
2. proba scrisă — test-grilă din tematica și bibliografia de concurs;
3. proba practică — evaluarea deprinderilor de laborator de biotehnologie vegetală (lucrul în condiții aseptice, prepararea și repartizarea mediilor de cultură, inițierea și repicarea culturilor in vitro);
4. interviul.
Rezultatele probelor de concurs se apreciază, potrivit art. 16 alin. (1) din Normele metodologice aprobate prin Hotărârea Guvernului nr. 1.568/2024, prin note de la 1,0 la 10. Nota fiecărei probe se calculează ca medie aritmetică a notelor acordate de membrii comisiei de concurs, iar punctajul final al candidatului se calculează ca medie aritmetică a notelor obținute la probele de concurs.
Proba scrisă se desfășoară sub formă de test-grilă, cu 30 de întrebări elaborate exclusiv din tematica și bibliografia de concurs. Fiecare întrebare are patru variante de răspuns, dintre care una, două sau trei pot fi corecte; numărul variantelor corecte nu este precizat în enunț. Durata probei este de 60 de minute.
Fiecare întrebare valorează 0,30 puncte și se punctează integral numai dacă au fost marcate toate variantele corecte și nicio variantă greșită; în caz contrar, întrebarea se punctează cu 0 puncte. Nu se acordă punctaje parțiale și nu se aplică depunctări suplimentare pentru variantele greșite. La punctajul astfel obținut se adaugă 1,00 punct din oficiu, nota maximă a probei fiind 10. Se ia în considerare exclusiv grila de răspuns completată cu pix cu pastă albastră; răspunsurile corectate, șterse, marcate ambiguu sau completate cu creion nu se punctează. Grila de corectare se afișează la sediul stațiunii imediat după încheierea probei.
Poate fi declarat câștigător numai candidatul care a obținut un punctaj final de cel puțin 8,0 și nicio notă sub 7,0 la probele de concurs. La proba practică și la interviu participă numai candidații declarați admiși la proba anterioară. Candidații se ierarhizează în ordine descrescătoare a punctajului final.
Comisia de concurs și comisia de soluționare a contestațiilor se constituie prin decizie a directorului stațiunii, cu respectarea metodologiei avizate de Consiliul Științific. Din comisia de concurs fac parte specialiști în domeniul postului vacant sau în domenii apropiate, care dețin un grad profesional ori un titlu didactic universitar cel puțin egal cu cel al postului pentru care se organizează concursul, cu respectarea Regulamentului propriu de concurs.
vi. Dosarul de concurs trebuie să conțină
a) cererea de înscriere la concurs semnată, la care se anexează o declaraţie pe propria răspundere prin care candidatul atestă veridicitatea informaţiilor prezentate în dosar;
b) propunerea de dezvoltare a carierei ştiinţifice din punctul de vedere al activităţilor de cercetare ştiinţifică, de maximum 5 pagini;
c) curriculum vitae semnat de către candidat;
d) copia diplomei de licenţă sau echivalentă/masterat/ doctorat, după caz. În situaţia în care candidatul declarat câştigător nu deţine o diplomă eliberată de o instituţie de învăţământ superior din România, acesta trebuie să depună o copie conform cu originalul a atestatului de recunoaştere sau de echivalare a acesteia înainte de încadrarea pe post şi semnarea contractului individual de muncă, sub sancţiunea neemiterii actului administrativ de încadrare pe post;
e) copia actului de identitate sau orice alt document care atestă identitatea, potrivit legii, după caz;
f) copia certificatului de căsătorie sau dovada schimbării numelui, după caz;
g) certificatul medical care să ateste starea de sănătate corespunzătoare îndeplinirii atribuţiilor de serviciu, eliberată de către medicul de familie al candidatului sau de către unităţile sanitare abilitate, cu cel mult 3 luni anterior derulării concursului;
h) declaraţia de consimţământ pentru prelucrarea datelor cu caracter personal, semnată;
i) certificatul de cazier judiciar.
Copia actului de identitate, a certificatului de căsătorie și a documentelor de studii vor fi prezentate și în original, în vederea verificării conformității copiilor cu acestea. Formularele-tip (cererea de înscriere, declarația pe propria răspundere privind veridicitatea informațiilor din dosar și declarația de consimțământ pentru prelucrarea datelor cu caracter personal) se publică pe pagina de internet www.scdctargusecuiesc.ro odată cu prezentul anunț.
vii. Calendarul desfășurării concursului
– data publicării anunțului: 10.08.2026;
– depunerea dosarelor de participare: 10.08.2026 – 09.09.2026, ora 16:00 (30 de zile calendaristice de la data publicării anunțului, potrivit art. 7 alin. (3) din H.G. nr. 1.568/2024);
– selecția (verificarea) dosarelor de înscriere: 10.09.2026; afișarea rezultatelor: 10.09.2026, ora 16:00;
– proba scrisă (test-grilă): 11.09.2026, ora 9:00; afișarea rezultatelor: 11.09.2026, ora 11:00;
– proba practică: 11.09.2026, ora 12:00; afișarea rezultatelor: 11.09.2026, ora 14:00;
– interviul: 11.09.2026, ora 15:00; afișarea rezultatelor: 11.09.2026, ora 16:30;
– afișarea rezultatelor concursului (punctajul final): 11.09.2026, ora 17:00;
– depunerea contestațiilor: 14.09.2026 – 16.09.2026 (3 zile lucrătoare de la data publicării rezultatului concursului, potrivit art. 19 alin. (1) din H.G. nr. 1.568/2024);
– soluționarea contestațiilor: 17.09.2026 – 18.09.2026 (2 zile lucrătoare de la înregistrarea contestației, potrivit art. 19 alin. (3) din H.G. nr. 1.568/2024);
– afișarea rezultatelor finale: 21.09.2026;
– locul de desfășurare a tuturor probelor: sediul S.C.D.C. Târgu Secuiesc, str. Orbán Balázs nr. 15, mun. Târgu Secuiesc, jud. Covasna.

viii. Tematica și bibliografia
I. TEMATICA DE CONCURS
Tematica are caracter unitar și este comună tuturor probelor de concurs (proba scrisă, proba practică și interviul).
1. Statutul personalului de cercetare, dezvoltare și inovare: gradele profesionale și corespondența acestora; condițiile de ocupare a funcției de asistent de cercetare științifică; drepturile și obligațiile personalului de cercetare-dezvoltare și inovare; evaluarea periodică a activității și calificativele.
2. Organizarea sistemului de cercetare-dezvoltare din domeniile agriculturii, silviculturii și industriei alimentare: Academia de Științe Agricole și Silvice „Gheorghe Ionescu-Șișești”; statutul juridic, patrimoniul, finanțarea și obiectul de activitate al stațiunilor de cercetare-dezvoltare agricolă.
3. Buna conduită și etica în activitatea de cercetare științifică: normele de bună conduită, abaterile de la buna conduită și sancțiunile aplicabile, comisiile de etică, plagiatul și autoplagiatul; drepturile de proprietate intelectuală asupra rezultatelor cercetării.
4. Securitatea și sănătatea în munca de laborator: riscurile specifice laboratorului de biotehnologie, echipamentul individual de protecție, manipularea substanțelor chimice periculoase și a materialului biologic, utilizarea în siguranță a autoclavei și a hotei cu flux laminar, gestionarea deșeurilor de laborator.
5. Cultura de țesuturi vegetale in vitro — baze teoretice: totipotența celulei vegetale; dediferențierea, competența și determinarea celulară; căile de regenerare — organogeneza directă și indirectă, embriogeneza somatică; formarea și utilizarea calusului; tipuri de explante.
6. Mediile de cultură: componentele (macroelemente, microelemente, vitamine, aminoacizi, sursa de carbon, agenți de gelificare); mediul Murashige & Skoog (1962) și variantele sale; prepararea și păstrarea soluțiilor stoc; ajustarea pH-ului; sterilizarea mediilor prin autoclavare și prin filtrare; repartizarea aseptică a mediilor în recipiente de cultură.
7. Reglatorii de creștere utilizați în cultura in vitro: auxine, citochinine, gibereline, acid abscisic, etilenă; raportul auxină/citochinină și influența acestuia asupra căii de morfogeneză; concentrațiile uzuale de lucru; prepararea soluțiilor de reglatori termolabili.
8. Asepsia în laboratorul de culturi in vitro: sterilizarea materialului vegetal (agenți dezinfectanți, concentrații, timpi de expunere, clătirea); sterilizarea sticlăriei și a instrumentarului; tehnica de lucru în hota cu flux laminar; sursele de contaminare bacteriană, fungică și endofită; identificarea, prevenirea și eliminarea contaminărilor.
9. Condițiile de incubare a culturilor: fotoperioada, intensitatea și calitatea luminii, temperatura, umiditatea relativă, schimbul de gaze; organizarea, dotarea și monitorizarea camerei de creștere.
10. Micropropagarea: etapele 0–IV — pregătirea și selecția plantei-mamă, inițierea culturii, multiplicarea, alungirea și înrădăcinarea, aclimatizarea; rata de multiplicare și calculul capacității de producție a laboratorului; anomalii fiziologice (hiperhidricitatea/vitrificarea, necroza apicală, brunificarea explantelor) — cauze și remedii.
11. Variabilitatea somaclonală: cauze și factori favorizanți, metode de detectare, implicații asupra menținerii identității și purității soiului.
12. Conservarea in vitro a germoplasmei: conservarea prin creștere lentă (temperaturi scăzute, agenți osmotici, retardanți de creștere) și crioprezervarea (vitrificare, encapsulare-deshidratare); organizarea, evidența și gestionarea colecției in vitro.
13. Cartoful (Solanum tuberosum L.): importanța economică și alimentară; particularitățile biologice și morfologice; ciclul de vegetație; tuberizarea și factorii care o influențează (fotoperioada, temperatura, nutriția, reglatorii de creștere); dormanța tuberculilor și metodele de întrerupere a acesteia.
14. Micropropagarea cartofului: cultura de meristeme apicale și cultura de segmente uninodale; obținerea și menținerea plantulelor in vitro libere de virusuri; managementul și evidența colecției de clone in vitro.
15. Devirozarea materialului de plantare: termoterapia, chemoterapia și combinarea acestora cu cultura de meristeme; verificarea statusului fitosanitar al materialului obținut după devirozare.
16. Producerea microtuberculilor și a minituberculilor de cartof: factorii de inducție a tuberizării in vitro (concentrația zaharozei, citochininele, întunericul și fotoperioada scurtă, temperatura); sistemele de producere — in vitro, aeroponic, hidroponic, pe substraturi în seră și în solarii; recoltarea, sortarea, dezinfectarea, calibrarea și păstrarea minituberculilor.
17. Aclimatizarea plantulelor obținute in vitro: substraturi și recipiente, controlul umidității relative, călirea treptată, transferul în seră și în câmp; principalele cauze de pierderi în etapa de aclimatizare și modul de prevenire a acestora.
18. Patologia cartofului relevantă pentru producerea materialului de plantare: virusurile PVY, PVX, PVS, PVM, PVA și PLRV și viroidul PSTVd — simptomatologie, moduri de transmitere, vectori; bacteriozele de carantină Ralstonia solanacearum și Clavibacter sepedonicus. Metode de testare: DAS-ELISA, RT-PCR și PCR în timp real, testul plantei-indicator, testarea serologică.
19. Bazele moleculare ale diagnozei fitosanitare: structura și proprietățile acizilor nucleici; extracția și purificarea ADN, ARN și a proteinelor din material vegetal; verificarea purității și cuantificarea extractelor; secționarea fragmentelor de ADN; electroforeza în gel de agaroză — principiu, echipament, markeri de dimensiune, vizualizarea și interpretarea benzilor.
20. Reacția de polimerizare în lanț (PCR): principiul metodei și etapele ciclului de amplificare; componentele amestecului de reacție și rolul fiecăreia; alegerea primerilor; PCR calitativ (PCR standard), RT-PCR și PCR în timp real; martorii pozitivi și negativi; sursele de eroare și de contaminare, prevenirea rezultatelor fals-pozitive și fals-negative; interpretarea și raportarea rezultatelor.
21. Markerii moleculari: tipurile de markeri și caracteristicile lor comparative; aplicațiile markerilor moleculari în identificarea și autentificarea soiurilor, în verificarea identității și purității clonelor in vitro, în detectarea variabilității somaclonale și în identificarea patogenilor la plante; aplicațiile markerilor moleculari în programele de ameliorare.
22. Sistemul de producere a cartofului pentru sămânță: categoriile biologice — Prebază, Bază (clasele Superelită și Elită) și Certificată (clasele A și B); schema de multiplicare și numărul de generații; inspecțiile în câmp și testările de laborator; condițiile și toleranțele de certificare; ambalarea, etichetarea, sigilarea și comercializarea.
23. Tehnologia culturii cartofului: rotația și asolamentul, pregătirea terenului, fertilizarea, pregătirea materialului de plantat și preîncolțirea, epoca și densitatea de plantare, lucrările de îngrijire, irigarea, combaterea integrată a bolilor și dăunătorilor (mana — Phytophthora infestans, alternarioza, gândacul din Colorado, afidele vectoare de virusuri), desicarea, recoltarea, condiționarea și păstrarea.
24. Metodologia cercetării experimentale: planificarea experiențelor în laborator și în câmp (blocuri randomizate, parcele subdivizate, pătrat latin), numărul de repetiții, variantele martor; înregistrarea, verificarea și validarea observațiilor; prelucrarea statistică a datelor (media, abaterea standard, eroarea standard, analiza varianței, testul t, diferențele limită DL 5%, 1% și 0,1%); redactarea raportului de cercetare și a unei lucrări științifice; ținerea caietului de laborator.
II. BIBLIOGRAFIA DE CONCURS
A. Acte normative
1. Legea nr. 183/2024 privind statutul personalului de cercetare, dezvoltare și inovare, cu modificările și completările ulterioare — în special art. 9 (gradele profesionale), art. 18–24 (ocuparea posturilor și concursurile), art. 25–31 (evaluarea activității), art. 32–33 (drepturile și obligațiile personalului).
2. Hotărârea Guvernului nr. 1568/2024 pentru aprobarea Normelor metodologice privind organizarea concursurilor pentru ocuparea posturilor vacante ale personalului de cercetare, dezvoltare și inovare din organizațiile de cercetare.
3. Ordonanța Guvernului nr. 57/2002 privind cercetarea științifică și dezvoltarea tehnologică, aprobată cu modificări și completări prin Legea nr. 324/2003, cu modificările și completările ulterioare.
4. Legea nr. 45/2009 privind organizarea și funcționarea Academiei de Științe Agricole și Silvice „Gheorghe Ionescu-Șișești” și a sistemului de cercetare-dezvoltare din domeniile agriculturii, silviculturii și industriei alimentare, cu modificările și completările ulterioare.
6. Legea nr. 266/2002 privind producerea, prelucrarea, controlul și certificarea calității, comercializarea semințelor și a materialului săditor, precum și înregistrarea soiurilor de plante, republicată, cu modificările și completările ulterioare.
7. Ordinul ministrului agriculturii, pădurilor și dezvoltării rurale nr. 1266/2005 pentru aprobarea Regulilor și normelor tehnice privind producerea în vederea comercializării, certificarea calității și comercializarea cartofului pentru sămânță, cu modificările și completările ulterioare.
8. Regulamentul (UE) 2016/2031 al Parlamentului European și al Consiliului din 26 octombrie 2016 privind măsurile de protecție împotriva organismelor dăunătoare plantelor.
9. Regulamentul de punere în aplicare (UE) 2019/2072 al Comisiei din 28 noiembrie 2019 de stabilire a unor condiții uniforme pentru punerea în aplicare a Regulamentului (UE) 2016/2031 — versiunea consolidată în vigoare (prevederile referitoare la cartof).
10. Regulamentul de punere în aplicare (UE) 2022/1193 al Comisiei din 11 iulie 2022 de stabilire a unor măsuri de eradicare și de prevenire a răspândirii organismului dăunător Ralstonia solanacearum.
11. Regulamentul de punere în aplicare (UE) 2022/1194 al Comisiei din 11 iulie 2022 de stabilire a unor măsuri de eradicare și de prevenire a răspândirii organismului dăunător Clavibacter sepedonicus.
12. Directiva 2002/56/CE a Consiliului din 13 iunie 2002 privind comercializarea cartofului de sămânță, cu modificările ulterioare.
13. Legea nr. 319/2006 a securității și sănătății în muncă, cu modificările și completările ulterioare: art. 22–23 — obligațiile lucrătorilor.
B. Literatură de specialitate — biotehnologie vegetală și culturi in vitro
14. Cachiță-Cosma D. — Metode in vitro la plantele de cultură. Baze teoretice și practice, Editura Ceres, București, 1987.
15. Cachiță C.D., Deliu C., Rakosy-Tican L., Ardelean A. — Tratat de biotehnologie vegetală, vol. I, Editura Dacia, Cluj-Napoca, 2004.
16. Cachiță C.D., Ardelean A. — Tratat de biotehnologie vegetală, vol. II, Editura Dacia, Cluj-Napoca, 2009.
17. Badea Elena Marcela, Săndulescu Daniela — Biotehnologii vegetale, Fundația Biotech, București, 2001.
18. Stănică F. — Microînmulțirea plantelor horticole și alte tehnici de cultură „in vitro”, Editura Grand, București, 1999.
19. Danci M. — Culturi in vitro și micropropagare, Editura Eurobit, Timișoara, 2007 (în special p. 15 și p. 45–63).
20. Danci M., Danci Oana — Ghid practic de culturi in vitro, Editura Eurobit, Timișoara, 2007 (în special p. 15–37 și p. 119–127).
21. Butiuc-Keul A. — Biotehnologie generală, Editura Presa Universitară Clujeană, Cluj-Napoca, 2014.
22. Popa G. — Aplicații biotehnologice ale culturilor de celule și țesuturi vegetale, Editura Ex Terra Aurum, București, 2014.
23. George E.F., Hall M.A., De Klerk G.-J. (eds.) — Plant Propagation by Tissue Culture, ediția a 3-a, vol. 1 (The Background) și vol. 2 (In Practice), Springer, Dordrecht, 2008.
24. Murashige T., Skoog F. — A Revised Medium for Rapid Growth and Bioassays with Tobacco Tissue Cultures, Physiologia Plantarum, vol. 15, nr. 3, p. 473–497, 1962.
C. Literatură de specialitate — biologie moleculară, markeri moleculari și diagnoză de laborator
25. Mihălcea Sorina — Biologie moleculară, Editura Solness, Timișoara, 2006 (capitolele privind structura acizilor nucleici, extracția și analiza acestora).
26. Mihălcea Sorina — Markeri moleculari, Editura Solness, Timișoara, 2006 (în special p. 11–17, p. 19–22, p. 95, p. 97–98 și p. 103–104).
D. Literatură de specialitate — cultura și producerea cartofului
27. Baciu Anca, Sărac I., Mike Luiza — Genetica și ameliorarea cartofului, Editura Eurobit, Timișoara, 2009.
28. Nistor Andreea — Producerea cartofului pentru sămânță prin utilizarea tehnicilor „in vitro”, Editura Universității Transilvania din Brașov, 2015.
29. Tican Andreea — Utilizarea metodei hidroponice de cultură pentru obținerea minituberculilor de cartof, Editura Universității Transilvania din Brașov, 2018.
30. Nistor Andreea, Chiru Nicoleta, Popa Monica — Producerea minituberculilor de cartof prin metoda culturilor pe diferite substraturi industriale, Editura Transilvania Expres, Brașov, 2013.
31. Tican Andreea, Chiru Nicoleta, Cioloca Mihaela — Tehnologia producerii minituberculilor de cartof pentru sămânță în sistem hidroponic, pornind de la multiplicarea in vitro, Brașov, 2017.
32. Ianoși I.S., Ianoși Maria Elena, Plămădeală B., Popescu A. — Cultura cartofului pentru consum, Editura Phoenix, Brașov, 2002.
33. Sin Gh. (coord.), Chiru S., Gherman I. — Managementul tehnologic al culturilor și dăunătorilor din cultura cartofului, Editura Ceres, București, 2005.
34. Botoman Gh., Ianoși I.S. — Combaterea integrată a bolilor și dăunătorilor din cultura cartofului, Editura Valahia, București, 2005.
35. Hermeziu Manuela — Ghid de bune practici la cultura cartofului privind controlul integrat al bolilor foliare și de depozit, Editura AcademicPres, Cluj-Napoca, 2022.
36. Morar G. — Cultura cartofului, Editura Risoprint, Cluj-Napoca, 1999.
37. Bădărău C.L., Rakosy-Tican E., Aurori A., Chiru S.C. — Tulpinile necrotice ale virusului Y al cartofului: prezentare sintetică, repere documentare, Editura Art Soleil, Brașov, 2016.
38. Struik P.C., Wiersema S.G. — Seed Potato Technology, Wageningen Pers, Wageningen, 1999.
E. Alte surse
39. Publicațiile Institutului Național de Cercetare-Dezvoltare pentru Cartof și Sfeclă de Zahăr Brașov, disponibile pe www.potato.ro.
40. Standardele de diagnostic ale Organizației Europene și Mediteraneene pentru Protecția Plantelor (EPPO) privind Ralstonia solanacearum și Clavibacter sepedonicus, disponibile pe www.eppo.int.
III. PRECIZĂRI
1. Actele normative se studiază în forma în vigoare la data publicării prezentului anunț, respectiv 10 august 2026, cu toate modificările și completările intervenite până la această dată.
2. Tematica are caracter unitar. Subiectele probei scrise, ale probei practice și ale interviului se elaborează exclusiv din temele și din sursele bibliografice enumerate mai sus. Proba practică evaluează deprinderile de laborator de biotehnologie vegetală în limitele acelorași teme.
3. Bibliografia de specialitate poate fi consultată, la cerere, la biblioteca stațiunii. Lucrările indisponibile la sediu pot fi înlocuite, pentru pregătirea candidaților, cu orice tratat sau manual universitar de biotehnologie vegetală care acoperă tema respectivă.
4. Actele normative naționale pot fi consultate gratuit pe portalul legislativ al Ministerului Justiției, la adresa legislatie.just.ro, iar actele normative europene pe portalul EUR-Lex (eur-lex.europa.eu).
Tematica și bibliografia de concurs fac obiectul anexei la prezentul anunț, publicată simultan cu acesta pe pagina de internet www.scdctargusecuiesc.ro.

Dosarele pentru concurs se depun la sediul S.C.D.C. Târgu Secuiesc, str. Orbán Balázs nr. 15, sau la adresa de e-mail: scdcts@gmail.com, în perioada 10.08.2026-09.09.2026. Rezultatele selecției dosarelor, rezultatele probelor și rezultatele eventualelor contestații se afișează la sediul stațiunii și pe pagina de internet www.scdctargusecuiesc.ro. Durata normală a timpului de lucru este de 8 ore pe zi și 40 de ore pe săptămână, pe durata campaniilor agricole putând suferi modificări.
Relații suplimentare la telefon: 0267 363755 — Compartimentul juridic, resurse umane și salarizare; fax: 0267 361770; e-mail: scdcts@gmail.com.

